C 434/12

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstvav zmysle článku 17 ods. 2 a 3 delegovaného nariadenia Komisie (EÚ) 2019/33

(2020/C 434/09)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE ŠTANDARDNEJ ZMENY

„MINERVOIS-LA-LIVINIÈRE“

PDO-FR-A0667-AM01

Dátum oznámenia: 9. 9. 2020

OPIS A DÔVODY SCHVÁLENEJ ZMENY

1. Výnos

Aby tieto vína boli v súlade s výnosmi vín s označením pôvodu vyrobených v regióne Minervois, bol v kapitole I oddiele VIII špecifikácie týkajúcom sa výnosu vín s CHOP znížený základný výnos zo 45 hl/ha na 42 hl/ha a maximálny výnos bol znížený z 54 hl/ha na 51 hl/ha.

Zmena maximálneho výnosu bola zahrnutá aj bodu „Maximálne výnosy“ jednotného dokumentu.

2. Pestovateľské postupy

V kapitole I oddiele VI špecifikácie týkajúcom sa vedenia viniča:

— pravidlá o hustote výsadby sa doplnili tak, aby po 31. júli 2019 bolo možné sadiť vinič s maximálnou hustotou 4 200 krov na hektár namiesto predtým stanovenej hustoty 4 000 krov na hektár,

— výška listovej steny viniča pestovaného s opornou konštrukciou sa zmenila tak, aby na produkciu 1 kg hrozna bolo k dispozícii 1,60 m2 solárnej listovej plochy namiesto pôvodných 1,40 m2, čo lepšie zodpovedá stanovenému výnosu,

— priemerné maximálne zaťaženie na pozemok sa znížilo zo 7 500 krov na hektár na 7 000 krov na hektár.

Tieto zmeny v špecifikácii zosúlaďujú výrobné podmienky s vlastnosťami terénu.

Tieto zmeny boli zahrnuté aj do bodu „Vinárske výrobné postupy“ jednotného dokumentu.

3. Analytické vlastnosti výrobku

V kapitole I oddiele VII špecifikácie týkajúcom sa zberu bol zvýšený minimálny prirodzený obsah alkoholu z hodnoty 12,5 obj. % na 13 obj. % a zrelosť hrozna stanovená obsahom cukru bola zmenená z hodnoty 212 g/l muštu na hodnotu menej ako 218 g/l muštu. Tieto zmeny v špecifikácii zosúlaďujú výrobné podmienky s vlastnosťami terénu.

Tieto zmeny boli zahrnuté aj do časti „Analytické vlastnosti“ v bode „Opis vína (vín)“ jednotného dokumentu.

4. Sceľovanie odrôd

Pravidlá o sceľovaní odrôd v oddiele IX špecifikácie určujú, že podiel odrôd Carignan N, Cinsaut N, Grenache N, Mourvèdre N a Syrah N musí byť spoločne najmenej 80 % zmesi, pričom sa doplnila podmienka, že žiadna z odrôd nesmie predstavovať viac ako 80 % zmesi.

Táto zmena bola zahrnutá aj do bodu „Vinárske výrobné postupy“.

5. Dátum uvedenia vín do obehu

V oddiele IX špecifikácie týkajúcom sa spracovania a balenia vín bola odstránená požiadavka označovať dátumy uvedenia vín do obehu medzi obchodníkmi a dátum uvedenia vín na trh na účely predaja spotrebiteľovi, aby sa znížilo riziko nekalej súťaže medzi prevádzkovateľmi.

Táto požiadavka bola odstránená aj z bodu „Osobitné enologické postupy“ jednotného dokumentu.

6. Súvislosť so zemepisnou oblasťou

V kapitole I oddiele X špecifikácie týkajúcom sa súvislosti so zemepisnou oblasťou boli hodnoty výnosov týchto vín s označením pôvodu aktualizované použitím výnosov zo zberu v roku 2018, na základe ktorých sa určilo, že 45 výrobcov vyrobilo 11 000 hl, a to vrátane dvoch vinohradníckych družstiev, ktoré vyrobili 20 % tohto objemu.

Tieto výnosy boli aktualizované v jednotnom dokumente v bode Súvislosť so zemepisnou oblasťou.

Do kapitoly I oddielu X špecifikácie týkajúceho sa súvislosti so zemepisnou oblasťou bola do organoleptického opisu vín doplnená skutočnosť, že vína odhaľujú aj korenisté tóny.

Toto doplnenie bolo zahrnuté aj do časti „Organoleptické vlastnosti“ v bode „Opis vína (vín)“ jednotného dokumentu.

7. Povinnosti predkladať vyhlásenia

Do kapitoly II špecifikácie týkajúcej sa povinností výrobcov výrobku s označením pôvodu predkladať vyhlásenia boli doplnené tieto povinnosti:

— k predchádzajúcemu vyhláseniu o pozemkoch určených na výrobu výrobku s označením pôvodu musí byť priložený dokument určujúci pozemky vhodné na zavlažovanie,

— pre nákupcov hrozna a muštu musí byť vyhlásenie o uplatnení nároku doplnené o kópiu vyhlásenia o zbere, a ak je to vhodné, aj o kópiu vyhlásenia o výrobe alebo o výpis zo skladových záznamov.

Tieto zmeny nemajú vplyv na jednotný dokument.

JEDNOTNÝ DOKUMENT

1. Názov výrobku

Minervois-la-Livinière

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Analytické vlastnosti

Tieto vína zaraďujeme medzi neperlivé suché červené vína.

— Minimálny prirodzený obsah alkoholu v týchto vínach je 13 obj. %, pričom hrozno sa považuje za zrelé, keď obsahuje menej cukru ako 218 g/l muštu.

— Obsah kyseliny jablčnej v prípade červených vín pripravených na uvedenie na trh ako sudové alebo fľašové vína je menší ako alebo rovný 0,4 g/l.

— Obsah skvasiteľných cukrov (glukózy a fruktózy) vo vínach pripravených na uvedenie trh ako sudové alebo fľašové vína zodpovedá týmto hodnotám: — najviac 3 g/l v prípade vín s prirodzeným obsahom alkoholu najviac 14 obj. %, — najviac 4 g/l v prípade vín s prirodzeným obsahom alkoholu viac ako 14 obj. %.

— Celková kyslosť, obsah prchavých kyselín a celkový obsah oxidu siričitého stanovujú právne predpisy EÚ. Všeobecné analytické vlastnosti Maximálny celkový obsah alkoholu (v obj. %) Minimálny skutočný obsah alkoholu (v obj. %) Minimálna celková kyslosť Maximálny obsah prchavých kyselín (v miliekvivalentoch na liter) Maximálny celkový obsah oxidu siričitého (v miligramoch na liter)

Organoleptické vlastnosti

Tieto vína sa v súlade s tradíciami vinohradov oblasti Languedoc vyrábajú sceľovaním niekoľkých odrôd, pričom prevažnú časť zmesi tvoria odrody Grenache N, Mourvèdre N a Syrah N. Majú intenzívnu fialovú farbu s odtieňmi terakoty a ich konzistencia je bohatá a hustá.

Sú to komplexné vína, ktorých chuť sa vyvíja do korenistých tónov a tónov pečeného alebo kandizovaného ovocia, ktoré pri dozrievaní v dubových sudoch dopĺňajú vône vanilky alebo kakaa.

Vyznačujú sa vždy silnou a teplou chuťou, ktorá je dlhotrvajúca, koncentrovaná a tanínová, ale vždy dobre vyvážená. Sú to vína, ktoré sa dobre skladujú, uchovávajúc si zamatovú jemnosť, ktorá sa rozpúšťa na jazyku, ako aj jemný nádych teplých a ovocných tónov typických pre veľké vína z juhu Francúzska.

5. Vinárske výrobné postupy

a) Osobitné enologické postupy

Pestovateľský postup

Minimálna hustota výsadby je 4 000 krov na hektár. Pokiaľ ide o vinice vysadené po 31. júli 2019, minimálna hustota výsadby viniča je stanovená na 4 200 krov na hektár.

Vzdialenosť medzi radmi je najviac 2,5 m.

Plocha, ktorú má k dispozícii každá rastlina, nesmie presiahnuť 2,5 m2. Táto hodnota sa vypočíta vynásobením vzdialenosti medzi radmi a vzdialenosti medzi krami.

— Rez sa vykonáva pred fenofázou E (podľa Baggioniliho), t. j. pri troch rozvinutých listoch na prvých dvoch očkách.

— Vykonáva sa krátky rez s najviac 12 očkami na ker; na každom čapíku sa ponechávajú najviac dve očká.

— Pri odrode Syrah N možno použiť jednoduchý Guyotov rez s maximálnym počtom 10 očiek na ker, z toho najviac šesť očiek na ťažeň a najviac dvoma maximálne dvojpúčikovými zásobnými čapíkmi.

— Výška listovej steny viniča pestovaného s opornou konštrukciou musí poskytovať 1,60 m2 solárnej listovej plochy na produkciu 1 kg hrozna. Toto pravidlo sa uplatňuje od 30. júna každého roka

— Priemerná maximálna úroda na pozemok sa stanovuje na 7 000 kg na hektár.

— Možno povoliť zavlažovanie.

Osobitný enologický postup

Vína pochádzajú zo zmesi hrozna, muštu alebo vín z najmenej dvoch odrôd.

— Odrody Grenache N, Lledonner pelut N, Mourvèdre N a Syrah N musia spoločne tvoriť najmenej 40 % zmesi.

— Odrody Carignan N, Cinsaut N, Grenache N, Mourvèdre N a Syrah N musia spoločne tvoriť najmenej 80 % zmesi, pričom jedna odroda nemôže tvoriť viac ako 80 % zmesi.

— Vína musia vyzrievať najmenej do 15. októbra roku nasledujúceho po roku zberu.

— Je zakázané používať termovinifikáciu, kontinuálne vinifikátory, recyklačné nádrže na hroznové výlisky, odstopkovače so zvislou osou rotácie, závitkové cediče a kontinuálne lisy.

Všetky použité enologické postupy musia spĺňať požiadavky stanovené na úrovni EÚ a v zákonníku poľnohospodárstva a morského rybolovu.

b) Maximálne výnosy

51 hektolitrov na hektár

6. Vymedzená zemepisná oblasť

Zber hrozna, vinifikácia, výroba vín a ich vyzrievanie sa uskutočňujú na území týchto obcí:

— departement Aube: Azille,

— departement Hérault: Azillanet, Cesseras, Félines-Minervois, La Livinière, Siran.

7. Hlavné muštové odrody

Carignan N

Cinsaut N – Cinsault

Grenache N

Lledoner pelut N

Mourvèdre N – Monastrell

Piquepoul noir N

Rivairenc N – Aspiran noir

Syrah N – Shiraz

Terret noir N

8. Opis súvislosti (súvislostí)

Opis zemepisnej oblasti

Zemepisná oblasť, pritisnutá k úpätiam horského masívu Montagne Noire, ktorý tvorí najjužnejšiu časť regiónu Cévennes, sa nachádza v srdci zemepisnej oblasti registrovaného označenia pôvodu „Minervois“ v regióne Petit Causse. Táto zemepisná oblasť pokrýva územie piatich obcí v departemente Hérault a jednej obce v departemente Aude, ktoré sa nachádzajú na juhu Francúzska.

V tejto krajine šírych slnečných výhľadov a členitého terénu sa vinohrady striedajú s vrchmi, ktoré pokrývajú kroviny, borovice, borievky a duby, popretkávanými riečnymi údoliami alebo väčšími dolinami.

Vinohrady sú orientované na južnú/juhovýchodnú stranu a ich nadmorská výška sa pohybuje v rozmedzí od 120 m do 330 m.

Táto zemepisná oblasť je na západe ohraničená riekou Ognon, prítokom rieky Aude, a na východe masívom Serre d‘Oupia a riekou Espène.

Zemepisná oblasť patrí do synklinály naplnenej terciérnym molasovým sedimentom. V strede ju pretínajú pieskovcové svahy, smerom na sever sa tiahnu konglomeráty jazerných vápencov a smerom na juh sa nachádzajú rozptýlené kamenisté terasy.

Klimatické podmienky charakterizuje nízky ročný úhrn zrážok, ktorý sa pohybuje v rozmedzí od 400 mm do 500 mm, a ročná teplota nad 14 °C, pričom dĺžka slnečného svitu je viac ako 2 400 hodín za rok.

Región Petit Causse je pred dažďom prichádzajúcim zo západu chránený vrchmi regiónu Laure Minervois, ktoré tvoria prírodnú prekážku, kým masív Serre d‘Oupia blokuje morský vzduch vanúci od Stredozemného mora. Hoci je tento región suchý a horúci a v lete čelí výraznému nedostatku vody, požíva výhody, ktoré mu poskytuje prúdenie studeného nočného vzduchu, ktorý zostupuje z hrebeňov náhornej plošiny Causse.

Informácie o výrobku a ľudských faktoroch, ktoré sú rozhodujúce pre túto súvislosť

Vinohrady sú v regióne Minervois prítomné už od čias Rimanov.

Počiatky vinohradníctva v tomto regióne datujeme po založení rímskej provincie Narbonská Gallia (dnes Narbonne) v roku 118 pred Kristom, ktorá ťažila z výborných obchodných prepojení, napríklad aj vďaka rímskej ceste spájajúcej Toulouse a Lodève severne od Via Domitia.

Mnohým vyslúženým rímskym legionárom pridelili v tejto oblasti pozemok, na ktorom si založili vinice (villae). Vína, ktoré vyrobili, úspešne vyvážali do celej ríše. V roku 92 n. l. rímsky cisár Domicián zakázal vysádzanie nových vinohradov, aby zabránil konkurencii.

O tradíciách pestovania viniča v tomto období svedčia názvy troch obcí: La Livinière, ktorej rímsky názov bol „Cella Vinaria“ (vínna pivnica), Siran, ktorej názov je odvodený z pomenovania „Villa de Sirius“ a ktorá nesie meno prvého rímskeho legionára, ktorý sa v tomto regióne usadil, a napokon obec Félines, predtým „Figulina“, čo je označenie pre hrnčiarsku dielňu (najmä na výrobu amfor).

Tradícia pestovania viniča je v tomto regióne neoddeliteľne spojená s históriou oblasti Languedoc a veľkými inváziami, ktoré prebiehali od 3. do 6. storočia. Po nich nasledovali nájazdy Saracénov, ktoré v 7. až 9. storočí bránili rozširovaniu vinohradníctva. Vinohradníctvo sa obnovilo na podnet z benediktínskych opátstiev, ako sú Agnan de Caunes alebo opátstvo Saint-Jean.

Rozvoju pestovania viniča ako monokultúry napomohlo otvorenie vodného kanálu Canal du Midi v roku 1680, zlepšenie cestnej siete a vybudovanie železníc v 19. storočí. Tento rozkvet však ohrozovali náhle výskyty epidémií fyloxéry a nadmerná produkcia, čo vyvrcholilo do vinárskej krízy v roku 1907. Táto kríza vyvolala vzburu výrobcov vína z južného Francúzska, ale zároveň bola podnetom, aby sa začali organizovať, a to najmä vytvorením družstevného systému.

V roku 1922 vzniklo v regióne Minervois združenie na obranu výrobcov vín. Víno „Minervois“, ktoré bolo v roku 1951 najprv uznávané za víno s označením pôvodu „Víno najvyššej kvality“, bolo po prechode na iné odrody a zavedení konkrétnejších podmienok výroby uznané dekrétom z 15. februára 1985 za víno s chráneným označením pôvodu.

Výrobcovia z La Livinière však boli vždy presvedčení, že ich zem a know-how sa podpisujú na originalite červeného vína, ktoré vyrábajú. Na začiatku 70. rokov 20. storočia sa výrobcovia vín za pomoci technických štruktúr a na základe podnetu vinohradníckeho družstva obce La Livinière, ktoré viedol Maurice Piccinini, usilovali čo najlepšie prepojiť odrodu s miestom výsadby optimalizovaním postupov rezu a vedenia viniča, zberu pri optimálnej zrelosti a zlepšovaním techník na výrobu vína. V roku 1988 založil Maurice Piccinini obranné združenie. Registrované označenie pôvodu „Minervois-La Livinière“ bolo uznané v roku 1999.

V roku 2018 vyrobilo 45 výrobcov 11 000 hl, a to vrátane dvoch vinohradníckych družstiev, ktoré vyrobili 20 % tohto objemu.

Tieto vína sa v súlade s tradíciami vinohradov oblasti Languedoc vyrábajú sceľovaním niekoľkých odrôd, pričom prevažnú časť zmesi tvoria odrody Grenache N, Mourvèdre N a Syrah N.

Príčinné interakcie

Vďaka tomu, že z východu a zo západu je táto zemepisná oblasť chránená pred vplyvom mora a je orientovaná na juh/juhovýchod, teší sa z teplých, suchých klimatických podmienok. Napriek tomu sa v nej prejavujú studené nočné teploty, keďže leží na úpätí horského masívu Montagne Noire a ovplyvňuje ju gradient nadmorskej výšky.

Tieto špecifické podmienky pomáhajú hroznu dosiahnuť optimálnu zrelosť, určitú kyslosť a vyváženosť alkoholu a tanínov.

Pozemky, na ktorých sa nachádza hrozno určené na zber, sú jasne vymedzené. Uprednostňujú sa pritom priaznivo orientované ílovito-vápencové pôdy s vysokým obsahom kameňov, ktoré poskytujú nízke prirodzené výnosy. Tieto podmienky umožňujú výrobcom spojiť odrodu s lokalitou, čo prispieva k mimoriadne koncentrovanému a silnému charakteru týchto vín.

Odroda Grenache N, ktorá uprednostňuje kamenisté terasy a slieň, sa na podnebí prejavuje teplou a okrúhlou chuťou. Syrah N je odroda, ktorá pučí pomerne skoro, čo jej dodáva sladkosť a ovocné arómy. Cinsaut N a Carignan N sú historické odrody. Pre odrodu Cinsaut N je charakteristická jemnosť a odroda Carignan N sa vyznačuje plnosťou tela a tanínmi. V odrode Mourvèdre N cítiť jemné taníny a tóny korenia.

Výrobcovia svoje techniky na výrobu vín v priebehu generácií úspešne prispôsobili tak, aby z hrozna získali to najlepšie. Pomerne skoro sa zaviedol postup, keď po víno po fermentácii vyzrieva v kadiach, aby získalo komplexné arómy, ale najmä preto, aby sa taníny zaokrúhlili a zjemnili. S týmto zámerom sa v špecifikácii určila minimálna doba zreniaaž do 15. októbra roku nasledujúceho po roku zberu.

Výroba vína pretkávala históriu tejto zemepisnej oblasti počas uplynulých 2 000 rokov. Celý región oplýva odkazmi na Rímsku ríšu, či už vo forme názvov miest alebo architektúry. V tejto oblasti sa nachádza mnoho historických pamiatok a ich pozostatkov, ako napríklad kostol Centeilles v obci Siran, ktorý je postavený na mieste rímskej vily, pričom jej pôvodné stĺpy sú ešte stále viditeľné.

Väčšina usadlostí bola vybudovaná na villae bývalých legionárov a vinohrady dodnes zdobia kamenné, nasucho murované chatky typické pre tento región, ktoré sú známe ako capitelles a často sú stáročia staré.

Výrobcovia z tohto regiónu dokázali uchopiť zvučný názov miesta nasiaknutý históriou a premeniť ho na moderné a uznané registrované označenie pôvodu.

Registrované označenie pôvodu „Minervois-La Livinière“ predstavuje jedno z hlavných vín regiónu Languedoc.

Odborníci z vinohradníckeho sektora a novinári sa schádzajú na podujatí Livinage, ktoré svojou reputáciou a noblesou spečaťuje toto registrované označenie pôvodu. Koná sa už od 90. rokov 20. storočia a stalo sa neodmysliteľnou udalosťou ponúkajúcou možnosť degustovať vína, stretnúť sa s výrobcami a objavovať bohatú rôznorodosť tejto oblasti.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

dodatočné ustanovenia týkajúce sa označovania

Opis podmienky:

— Vína označené registrovaným označením „Minervois-La Livinière“ v súlade s podmienkami tejto špecifikácie, ktoré sa prezentujú pod týmto označením, sa môžu nahlásiť po zbere, ponúkať verejnosti, expedovať, uvádzať na trh alebo predávať, len ak sa vo vyhlásení o zbere, v reklamných oznamoch, prospektoch, na etiketách, vo faktúrach alebo na nádobách jasne viditeľným písmom uvádza dané označenie doplnené slovami Appellation contrôlée.

— Veľkosť písma voliteľných slov, ktorých používanie môže podľa pravidiel EÚ upravovať členský štát, nesmie prekročiť polovicu výšky, šírky ani hĺbky písmen, ktorými je uvedený názov registrovaného označenia pôvodu.

— Na etikete vín s registrovaným označením pôvodu môže byť uvedený názov širšej zemepisnej oblasti „Languedoc“.

— Veľkosť písma, ktoré sa používa pri uvádzaní tejto väčšej zemepisnej jednotky, nesmie prekročiť polovicu výšky ani šírky písma tvoriaceho názov registrovaného označenia pôvodu.

Právny rámec:

vnútroštátne právne predpisy

Druh ďalšej podmienky:

výnimka pre výrobu vo vymedzenej zemepisnej oblasti

Opis podmienky:

Oblasť v bezprostrednej blízkosti, ktorá je vymedzená na základe výnimky pre výrobu, spracovanie a zrenie vín, tvorí celé územie alebo časť území týchto obcí departementu Aude:

— Pépieux,

— Peyriac-Minervois: lokalita Les Tuileries d’Affiac.

Odkaz na špecifikáciu výrobku

https://info.agriculture.gouv.fr/gedei/site/bo-agri/document_administratif-b203f5e5-0950-4f4c-8407-65615a1d0791

(1) Ú. v. EÚ L 9, 11.1.2019, s. 2.